ఆర్‌బీఐ గవర్నర్‌గా రాజన్‌ పనికి రాడు!
- ఆయన విధానాల వల్ల నష్టం జరిగింది
- షికాగో తిరిగి పంపించేయడం మేలు :
భాజపా నేత సుబ్రహ్మణ్య స్వామి సంచలన వ్యాఖ్యలు
న్యూఢిల్లీ: భారతీయ జనతా పార్టీ నేత సుబ్రహ్మణ్యన్‌ స్వామి మరోసారి వివాదాస్పద వ్యాఖ్యలు చేశారు. ఈసారి ఆయన 'భారతీయ రిజర్వు బ్యాంక్‌' (ఆర్‌బీఐ) గవర్నర్‌ రఘురామ్‌ రాజన్‌ను లక్ష్యంగా చేసుకొని కొన్ని సంచలన వ్యాఖ్యలు చేశారు. ప్రపంచమంతా మేటి ఆర్థికవేత్తగా పొగుడుతున్న రాజన్‌ను వెంటనే ఆర్‌బీఐ గవర్నర్‌ పదవి నుంచి తొలగించాలంటూ సర్కారుకు సలహానిచ్చారు. దేశంలో నిరుద్యోగితకు పారిశ్రామిక విధానాలు కుప్పకూలేందుకు రాజన్‌ ప్రధాన కారకుడంటూ విమర్శలు చేశారు. మన దేశానికి ఆర్‌బీఐ గవర్నర్‌గా రాజన్‌ సరితూగడని ఆయన అభిప్రాయపడ్డారు. ద్రవ్యోల్బణం నియంత్రణ ముసుగులో ఆయన వడ్డీరేట్లను పెంచాడని.. ఫలితంగా దేశానికి తీవ్ర నష్టం జరిగిందని ఆయన పార్లమెంట్‌ ఆవరణలోని విలేకరులతో వ్యాఖ్యానించారు.సెలవుపై భారత్‌లో సేవలందిస్తున్న రాజన్‌ను తిరిగి షికాగో యూనివర్శిటికీ పంపేయడం మేలని ఆయన అన్నారు. షికాగోలోని భూత్‌ స్కూల్‌ ఆఫ్‌ బిజినెస్‌లో ఆర్థిక విభాగం ప్రొఫెసర్‌గా పనుచేస్తున్న రాజన్‌ సెలవుపై ఇక్కడ ఆర్‌బీఐ గవర్నర్‌గా సేవలందిస్తున్న సంగతి తెలిసిందే. 2013 సెప్టెంబరులో ఆర్‌బీఐ గవర్నర్‌గా బాధ్యతలు స్వీకరించిన రాజన్‌ స్వల్పకాలిక రుణాలపై వడ్డీని క్రమంగా 7.2 శాతం నుంచి 8 శాతానికి పెంచుతూ వెళ్లారు. 2014 మొత్తానికి దీనిని కోనసాగించారు. పరిశ్రమ వర్గాలు, ఆర్థిక శాఖ నుంచి అనేక వినతులు వచ్చినప్పటికీ ద్రవ్యోల్బణాన్ని కట్టడిచేసే క్రమంలో భాగంగా రాజన్‌ వడ్డీరేట్లను ఎక్కువ స్థాయిల వద్ద ఉంచుతూ వచ్చారు. 2015 నుంచి రాజన్‌ క్రమంగా వడ్డీరేట్లను కొంత తగ్గిస్తూ వచ్చారు. ఇప్పటి వరకు ఆది 1.50 శాతం మేర తగ్గి 6.50 శాతానికి దగ్గర్లోకి చేర్చారు.
మీ స్నేహితులకు రికమెండ్ చెయ్యండి